Moderkookbieëster

De moderkookbieëster (Letien: Placentalia) vörmen ein vanne drie óngerverdeilinge vanne zougdere; de anger twieë zeen de cloacabieëster (Monotremata) enne bujelbieëster (Marsupialia). De moderkookbieëster versjèlle zich veurnamelik vanne anger zougdere doordet de vruikes de foetus innen uterus drage, wo d'r wuuertj gevoordj via 'n placenta, toetdet 't gans-óntwikkeldj bieës de gebaordje haet.

 Anatomische kènmirker 
Moderkookbieëster óngersjèjje zich anatomisch gezeen van anger zougdere door:
 'n äöpening anen óngerkantj van 't pelvis die groeat zat is veure gebaordje van e groeat naogeslech in betrèkking toete gruuedje vanne moder;
 de aafwaezigheid van epipubische knäök die vanoet 't pelvis nao veur staeke, die me vindj bie al anger zougdere, wobie de fónksje bie neet-moderkookbieëster 't verstieve van 't lief tiejes de bewaeging is, meh bie moderkookbieëster zówwe ze de oetdiejing vanne boek tiejes de zwangersjap verhinjere;
 de echelste knäök vanne voot passen in 'ne kómp dae wuuertj gevörmp door 't ènj vanne tibia enne fibula en vörme zoea 'n kómplieëte pen-en-gaatverbinjing veur 't bäövelste inkelgewerf;
 de aanwaezigheid van 'ne knókkel óngerane fibula.

 Taxonomie 
 Riek: Animalia (dere)
 Stam: Chordata (chordabieëster)
 Klas: Mammalia (zougdere)
 Klaad: Eutheria (echte bieëster)
 Infraklas: Placentalia (moderkookbieëster)

De moderkookbieëster waeren es volg wiejer óngerverdeildj:
 Magnorde: Afrotheria
 Superorde: Afroinsectiphilia
 Orde: Afrosoricida (tenreks en góldmöl)
 Orde: Macroscelidea (elefantsspitsmuus)
 Orde: Tubulidentata (aerdverke)
 Superorde: Paenungulata
 Orde: Hyracoidea (klipdasse)
 Orde: Proboscidea (elefante)
 Orde: Sirenia (doejóngs en zieëkuuj)
 Magnorde: Boreoeutheria
 Superorde: Euarchontoglires
 Grandorde: Gliriformes
 Mirorde: Glires
 Orde: Lagomorpha (knien, pika's en haze)
 Orde: Rodentia (knaagdere: muus, ratte, molratte, eikketse, baevers en zoea wiejer)
 Grandorde: Euarchonta
 Orde: Scandentia (boumspitsmuus)
 Mirorde: Primatomorpha
 Orde: Dermoptera (colugo's)
 Orde: Primates (ape, miensape, lemurs, lori's en zoea wiejer) 
 Superorde: Laurasiatheria
 Grandorde: Eulipotyphla
 Orde: Erinaceomorpha (eechele en haorechele)
 Orde: Soricomorpha (spitsmuus, möl en solenodons)
 Grandorde: Scrotifera
 Orde: Pholidota (sjöbbebieëster)
 Orde: Chiroptera (vlaermuus)
 Orde: Cetacea (waalvèsje)
 Orde: Artiodactyla (aevenheuvige: haolhäörige (rinjer), hirtechtige, antilope, kemieëlechtige, verkes en zoea wiejer)
 Orde: Perissodactyla (ónaevenheuvige: paerd, aezele, zebra's, naashäöres en tapirs)
 Orde: Carnivora (roufdere: hónj, katte, baere, zieëhónj, mangoeste en zoea wiejer)
 Magnorde: Xenarthra (tandjerme)
 Orde Cingulata (reemdere)
 Orde Pilosa (aomezeikaeters en luiaerde)


Categorie:Zoogdere